**О Б Р А З Л О Ж Е Њ Е**

**I. УСТАВНИ ОСНОВ**

Уставни основ за доношење овог закона садржан је у члану 97. тачка 10. Устава Републике Србије, којим је прописано да Република Србија уређује и обезбеђује систем у области здравства.

**II. РАЗЛОЗИ ЗА ДОНОШЕЊЕ ЗАКОНА**

Разлози за предложене допуне Закона о заштити лица са менталним сметњама садржани су у потреби да се област менталног здравља уреди на потпунији начин у делу који се односи на дијагностику и лечење кривичноправно неодговорне деце, која су испољила знакове опасног понашања извршењем радњи у којима су садржана објективна обележја најтежих кривичних дела, и која, с обзиром на испољени поремећај менталног здравља представљају озбиљну опасност за друштвену заједницу. У последњих неколико година, узнемирење јавности посебно су изазвале вести да је дванаестогодишњак закуцао ексер псу у главу, да су деца запалила бескућника, да је тринаестогодишњак избо друга ножем у школском дворишту. Последње у низу је брутално, монструозно убиство деветоро ученика и чувара у Огледној основној школи „Владислав Рибникар” у Београду, које је извршио тринаестогодишњи дечак. Како је основна функција кривичног права заштитна функција, те како су деца млађа од 14 година у српском праву кривично неодговорна, поставило се питање да ли је друштво заштићено од деце која услед менталних сметњи предузимају противправне радње у којима су садржана објективна обележја тешких кривичних дела, а нарочито оних са елементима насиља и који је одговор државе на те појаве потребан и целисходан. Актуелно, заштита се у домаћем праву обезбеђује мерама из оквира социјалног законодавства и законодавства у области менталног здравља. Последњи наведени случај масовног убиства деце у основној школи показао је да решења садржана у Закону о заштити лица са менталним сметњама захтевају да буду допуњена недостајућим правилима везаним за лечење деце која се налазе у тзв. раном формативном периоду, које захтева посебне услове и чије се трајање не може унапред одредити.

Допунама Закона приступило се, имајући у виду, како је назначено у Декларацији о правима детета од 20. новембра 1959. године, да су „детету, с обзиром на његову физичку и менталну незрелост, потребни посебна заштита и брига, укључујући одговарајућу правну заштиту”. Такође су се имале у виду одредбе Конвенције Уједињених нација о правима особа са инвалидитетом и дужностима државе да, нарочито у случају да лице са менталним сметњама буде лишено слободе било каквим поступком, обезбеди да та лица равноправно са другима имају право на гаранције у складу с међународним правом које се односе на људска права и да се с њима поступа у складу с циљевима и начелима Конвенције (члан 14), укључујући механизме предвиђене том конвенцијом и механизме предвиђене Конвенцијом против тортуре и других сурових, нељудских или понижавајућих казни или поступакa, и њеним Опционим протоколом, који се односе на положај и третман лица са менталним сметњама у резиденцијалном смештају и пружање здравствене заштите (посебно захтеви за хуманим третманом и поштовањем урођеног достојанства сваког људског бића), али и стандарди у вези са ограничењем права пацијената. Приликом предлагања конкретних решења, пошло се и од принципа успостављених Конвенцијом о правима детета, који се односе на збрињавање и лечење деце којима је неопходна здравствена помоћ и нега, и дужности државе да обезбеђује развој институција, објеката и служби за бригу о деци, а посебно, да настоји да подстиче успостављање поступака, органа и установа применљивих на децу за коју се тврди, која су оптужена и за коју се сматра да су прекршила кривични закон, мере за поступање са таквом децом, с тим да људска права и законска заштита буду у потпуности поштовани и да могућности институционалне бриге буду на располагању да би се обезбедило да се са децом поступа на начин који одговара њиховом добу и који је пропорционалан и околностима и учињеном делу. Посебно су се имале у виду конвенцијске одредбе о праву детета на највиши ниво здравствене и медицинске заштите (члан 24. став 1); праву детета, које су надлежни органи збринули ради старања, заштите или лечења његовог физичког или менталног здравља, на периодичне провере лечења и свих осталих околности од значаја за његово збрињавање (члан 25); да се са дететом лишеним слободе поступа тако што се поштује достојанство људске личности, као и на начин којим се узимају у обзир потребе лица његових година и да се свако дете лишено слободе одваја од одраслих, осим ако се не сматра да је то у најбољем интересу детета, и да има право да одржава контакт са својом породицом преко писама и посета, осим у изузетним случајевима (члан 37. тачка ц).

Полазећи од наведеног, предложеним допунама Закона о заштити лица са менталим сметњама предвиђа се посебна психијатријска установа за бригу о деци са испољеним менталним сметњама и опасним понашањем, која су извршиоци дела у којима су садржана објективна обележја најтежих кривичних дела и која представљају озбиљну опасност за друштвену заједницу, прописују се услови збрињавања који одговарају стању и потребама те деце, задржавање ради дијагносттике и лечења које није унапред орочено, али о чему увек одлучује суд, уз обавезне периодичне провере испуњености услова за даље задржавање и лечење, укљчујући нужна ограничења остваривања права пацијената из разлога који су законом прописани.

**III. ОБЈАШЊЕЊЕ ПОЈЕДИНИХ ОДРЕДAБA ЗАКОНА**

У члану 12. Закона утврђено је да се лечење лица са менталним сметњама обавља у психијатријским установама и домовима здравља. Предложеним допунама (члан 1. предложеног закона) предвиђа се оснивање посебне организационе јединице у оквиру психијатријске установе за лечење деце са испољеним понашањем опасним по околину, а која организациона јединица је затвореног типа и са посебним обезбеђењем. Такође је предвиђено да се на питања обезбеђења, укључујући просторије под надзором, опрему, техничка и друга средства, лица која одржавају ред и безбедност и друге услове потребне за безбедан рад посебног организационог дела психијатријске установе за децу, сходно примењују прописи којима су та питања уређена за здравствене установе у којима се спроводи мера безбедности обавезног психијатријског лечења и чувања у здравственој установи.

У поглављу VI Закона прописани су разлози за задржавање без пристанка и смештај без пристанка лица са менталним сметњама у психијатријску установу, дефинисано је покретање поступка за задржавање без пристанка и смештај без пристанка тих лица, утврђени су разлози за доношење одлуке о задржавању без пристанка, организовање хитног конзилијарног прегледа задржаног лица и обавештавање надлежног суда о томе, утврђена је надлежност суда као и хитност поступка и искључење јавности, прописано је поступање суда по сазнању о задржавању без пристанка, доношење судске одлуке о задржавању без пристанка или отпусту лица са менталним сметњама као и поступак по жалби. У члану 30. прописано је да је суд који доноси одлуку о задржавању лица са менталним сметњама дужан да одреди и време задржавања у психијатријској установи, које износи најдуже до 30 дана од дана доношења одлуке о задржавању без пристанка. У члану 33. такође је прописано да је суд дужан да у решењу о задржавању без пристанка лица са менталним сметњама одреди трајање задржавања без пристанка, које не може бити дуже од 30 дана, рачунајући од дана када је психијатар донео одлуку о задржавању без пристанка овог лица, а у чл. 34. и 35. важећег закона прописан је поступак продужења задржавања без пристанка лица са менталним сметњама у случају када психијатријска установа утврди да лице задржано без пристанка треба и даље да остане на болничком лечењу и након истека трајања рока одређеног у решењу суда о задржавању без пристанка. У том случају суд је дужан да о предлогу психијатријске установе о задржавању без пристанка одлучи до истека рока одређеног решењем о задржавању без пристанка, при чему може продужити присилни смештај у трајању до три месеца од дана истека времена одређеног решењем о задржавању без пристанка. Свако даље задржавање без пристанка може се продужити решењем суда на време до шест месеци. С обзиром да се код деце млађе од 14 година, која се налазе у раном периоду развоја, не може унапред одредити време потребно за спровођење нопходних дијагностичких процедура и лечење, допунама Закона (члан 2) предлаже се да се (изузено од члана 30. и чл. 33-35. Закона), одлуком о задржавању детета у психијатријској установи из члана 12. став 4. овог закона, трајање задржавања ради дијагностике и лечења унапред не лимитира, с тим што је суд дужан да на сваких шест месеци врши проверу испуњености услова за даље задржавање и лечење. Предвиђен је и изузетак од члана 32. став 2. Закона (према коме суд, пре доношења одлуке о задржавању детета, у зависности од потреба, прибавља мишљење од специјалисте дечје психијатрије), тако што је прописано да је, пре доношења одлуке о смештају детета из члана 12. став 4. овог закона, суд дужан да прибави мишљење од конзилијума психијатријске установе чији је обавезни члан дечји или адолесцентни психијатар. С обзиром на нужност периодичних провера испуњености услова за даље задржавање и лечење, прописана је и дужност психијатријске установе да најкасније 15 дана пре истека периода од шест месеци од доношења судске одлуке о задржавању детета, и надаље, на сваких шест месеци, доставља суду писмени налаз и мишљење о потреби даљег задржавања и лечења детета.

У поглављу VII прописана су права и дужности лица са менталним сметњама у психијатријској установи и то: право да буде обавештено о разлозима и циљевима смештаја, сврси, природи, последицама, корисности и опасностима спровођења предложеног лечења, као и о идентитету и професионалном статусу здравствених радника и здравствених сарадника који ће о њему бринути; да активно учествује у планирању и спровођењу свога лечења, опоравка и ресоцијализације; да се радно оспособљава према општем или посебном програму за лица са менталним сметњама; да добије одговарајућу накнаду за рад у радно-терапијским пословима од којих установа у којој се налази на лечењу остварује приходе; да подноси приговоре у складу са законом којим се уређују права пацијената; да без надзора и ограничења подноси захтеве, приговоре, жалбе и друге правне лекове надлежним правосудним, државним и другим органима; да се саветује насамо са својим законским заступником, или пуномоћником; да се одмара, дружи са другим лицима, бави рекреативним активностима, у складу са својим могућностима и да прима посете; да о свом трошку шаље и прима, уз пуну приватност, без надзора и ограничења, пошту, пакете, новине и да телефонира; да прати радио и телевизијске програме; да држи код себе предмете за личну употребу; да учествује, по сопственом избору у верским активностима, у оквиру могућности које има психијатријска установа; да зависно од пола, буде смештено и да спава у одвојеним просторијама. Предложеним допунама Закона (чл. 3. и 4) предвиђају се нужни изузеци, када је реч о деци смештеној у психијатријску установу из члана 12. став 4. Изузеци се односе на права везна за радно оспособљавање и радно-терапијске послове, која су, с обзиром на узраст и специфичности положаја, искључена, као и права детета која су у вези са посетама, комункацијом и контактима са другим лицима укључујући чланове уже породице, која се могу привремено забранити, с тим што је одлучивање о забрани увек у надлежности суда који је донео одлуку о задржавању детета. Прописано је и да се на поступак доношења одлуке о привременој забрани посета и контаката сходно примењују одредбе чл. 28. и 37. Закона, које се односе на начела хитности поступка и искључење јавности, као и лица која учествују у поступку.

У члану 5. предложеног закона утврђује се његово ступање на снагу.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити додатна средства из буџета Републике Србије у 2023. години, у односу на средства која су већ обезбеђена за рад и обављање делатности у здравственим установама из Плана мреже здравствених установа. У наредним годинама за спровођење овог закона финансијска средства биће планирана у складу са утврђеним лимитима Министарства здравља и билансним могућностима буџета Републике Србије, односно у оквиру утврђеног средњорочног оквира расхода и издатака буџета Републике Србије и организација за обавезно социјално осигурање.